Kronprins Frederik så åbenbart stort på stormadvarsler og kørte lørdag nat over den lukkede Storebæltsbro efter at have været til fest i Herning.

Flere bilister, der holdt i kø ved Storebæltsbroen, siger nu til BT, at de så kronprinsens bil med nummerpladen ‘Krone 7’ eskorteret af politi køre over Storebælt.

Stormen Egon medbragte lørdag vindstød af orkanstyrke og lammede trafikken flere steder i Danmark. For bilister, der skulle krydse Storebælt, betød det lang ventetid. Storebæltsbroen blev lukket kl. cirka 14.15 og åbnede først fjorten timer senere kl. 4 lørdag nat.

Læs også:

Imens stormen rasede var kronprinsen til fest i Jyske Bank Boxen i Herning, hvor årets sportspriser blev uddelt. Kronprinsen kunne bl.a. se Christian Eriksen blive kåret som Årets Fodboldspiller 2014 og triatleten Camilla Pedersen vinde flere priser.

Efter en festlig aften satte kronprinsen angiveligt kurs mod Sjælland og dermed også en stadig voksende kø ved Storebæltsbroen, som Sydsjællands Politi og Fyns Politi af sikkerhedsmæssige hensyn havde lukket ned for al trafik tidligere på dagen.

Ifølge øjenvidner holdt der mere end 300 bilister i kø ved broen på den fynske side. En af dem var Kim Griuleff, der kl. 2.29 så Kronprinsens bil bane sig vej gennem køen.

Se videoen: Sommerhus forsvundet i havet - flere på vej

»Folk lå og sov i bilerne, da de pludselig måtte flytte sig, så prinsen kunne komme forbi. For ham er det åbenbart ikke farligt at køre over broen,« oplyser han til BT.

Ægteparret Nina og Thorkild Lund Christensen havde ventet i tre timer på, at broen skulle åbne, da de pludselig så blå blink.

»Vi havde lige fået at vide, at broen ville være lukket til kl. 4, så vi troede, at der var nogen, som var blevet syge, da vi så blå blink. Men det var altså kronprinsens bil med nummerpladen ’Krone 7’, der blev eskorteret af blå sirener og udrykning,« siger Nina Lund Christensen til BT. Hun uddyber, at eskorten af politibiler stoppede ved broen, mens den royale bil forstatte over.

Nina og Thorkild Lund Christensen holdt i indersporet og kunne se, hvordan bilerne i ydersporet måtte køre ud i rabatten, så den royale bil kunne bane sig vej gennem køen.

»Vi sad med to børn, ligesom mange andre også havde børn med. Vi havde ventet i tre timer, mens andre havde ventet endnu længere tid. Så det var da provokerende at se, at han bare kunne køre igennem. Jeg undrer mig også over, hvorfor kronprinsen får lov til at køre over broen, hvis det er farligt at køre på den? Han er jo om nogen en person, som man passer på.«

Ifølge BT’s oplysninger blev ’Krone 7’ efterfulgt af en firehjulstrækker, som kan være sikkerhedsvagter.

BT har været i kontakt med Sund & Bælt, som hverken vil af- eller bekræfte, om kronprinsen fik lov at passere broen, mens den af sikkerhedsmæssige årsager var lukket. Her henviser man i stedet til Fyns Politi og Sydsjællands Politi, som er de politikredse, der traf beslutningen om at lukke broen. Fyns Politi vil dog heller ikke kommentere på sagen, men henviser til Politiets Efterretningstjeneste (PET). Hos PET har man ingen kommentarer.

Sydsjællands Politi oplyser, at broen blev lukket af sikkerhedsmæssige årsager.

»Det var på grund af blæsten. Der var vindstød op til 30 meter i sekundet. Så broen blev lukket af sikkerhedsmæssige årsager,« siger vagtchef Stefan Jensen ved Sydsjællands Politi.

Men har kronprins Frederik alligevel fået lov at køre over?

»Det eneste jeg kan bekræfte er, at vi har lukket broen for al færdsel i begge retninger. Derudover har jeg ingen kommentarer,« siger Stefan Jensen.

Kan der - helt generelt - gøres undtagelser, når I beslutter at lukke broen?

»Når broen er lukket, så er den lukket. Det jeg kan bekræfte er, at vi har haft lukket broen for al færdsel,« siger vagtchefen.